L’empresa pública GESPA que presideix Sagredo pagarà als seus treballadors el 26% de l’extra de 2012
30/10/2015

# L’empresa pública GESPA que presideix Sagredo pagarà als seus treballadors el 26% de l’extra de 2012

[![L’empresa pública GESPA que presideix Sagredo pagarà als seus treballadors el 26% de l’extra de 2012](/images/noticias/2015/09/edificiogespa.jpg)](/images/noticias/2015/09/edificiogespa.jpg)

30.10.2015

L’alcalde de Paterna també ha reposat este percentatge de la paga de Nadal de fa tres anys en esta nòmina d’octubre als més de 300 treballadors de l’Ajuntament de Paterna

El Consell d’Administració de l’empresa Gestió i Serveis de Paterna (GESPA) que presideix l’alcalde Juan Antonio Sagredo ha acordat durant la sessió celebrada hui tornar als treballadors de la firma pública el 26% de la paga extra de desembre de 2012 que no van percebre al seu dia per ser suprimida pel Govern Central del PP.

Amb l’aprovació d’esta mesura, impulsada per Sagredo, el nou Executiu local compleix amb el seu compromís de restablir els drets i el poder adquisitiu dels treballadors públics i s’uneix a la reposició d’este percentatge de la paga extra de 2012 que, en la nòmina d’este mes d’octubre, s’ha fet també efectiva als més de 300 treballadors del consistori paterner.

A este respecte, l’alcalde de Paterna ha recordat “l’absoluta disposició del seu Equip de Govern per mantindre una estructura organitzativa justa i equitativa de tot el personal laboral de l’Ajuntament i de les empreses publiques”.

Finalment, Juan Antonio Sagredo ha destacat també la voluntat del nou Executiu local de fer efectiu el reembossament del percentatge restant d’eixa paga que encara està pendent de tornar una vegada l’Administració Central done llum verda per a això.